《凤凰台上忆吹箫 由都返晋，作函寄怀都中姊妹》
清代·左锡嘉

天遣悲欢，地经离合，黯然魂已都消。记藕花生日，昨岁今朝。

一觉春明好梦，涵秋阁、翠耸晴郊。留虚座、招云款月，酒斝诗瓢。

苕苕。这番判袂，长笛里关山，木落风高。悔不应轻别，结想徒劳。

纵有鱼笺雁帛，那当得、同话凉宵。凉宵永，空馀泪珠，湿透鲛绡。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。